Document ID: 32000R2785

Κανονισμός (ΕΚ) αριθ. 2785/2000 της Επιτροπής
της 19ης Δεκεμβρίου 2000
για τροποποίηση του κανονισμού (ΕΚ) αριθ. 296/96 για τα στοιχεία που πρέπει να διαβιβάζουν τα κράτη μέλη και για τη μηνιαία ανάληψη των δαπανών που χρηματοδοτούνται στο πλαίσιο του τμήματος Εγγυήσεων του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ) και για τον καθορισμό ορισμένων λεπτομερειών εφαρμογής του κανονισμού (ΕΚ) αριθ. 1259/1999 του Συμβουλίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1258/1999 του Συμβουλίου, της 17ης Μαΐου 1999, για τη χρηματοδότηση της κοινής γεωργικής πολιτικής(1), και ιδίως το άρθρο 4 παράγραφος 8, το άρθρο 5 παράγραφος 3 και το άρθρο 7 παράγραφος 5,
Εκτιμώντας τα ακόλουθα:
(1) Η απόφαση 2000/427/ΕΚ του Συμβουλίου, της 19ης Ιουνίου 2000, σύμφωνα με το άρθρο 122 παράγραφος 2 της συνθήκης για την υιοθέτηση του ενιαίου νομίσματος από την Ελλάδα από την 1η Ιανουαρίου 2001(2), προβλέπει ότι η Ελλάδα πληροί τις απαραίτητες προϋποθέσεις για την υιοθέτηση του ενιαίου νομίσματος.
(2) Ο κανονισμός (ΕΚ) αριθ. 974/98 του Συμβουλίου, της 3ης Μαΐου 1998, όσον αφορά την εισαγωγή του ευρώ(3), όπως τροποποιήθηκε από τον κανονισμό (ΕΚ) αριθ. 2596/2000(4), προβλέπει, στο άρθρο 2 δεύτερη φράση, ότι από την 1η Ιανουαρίου 2001 το νόμισμα της Ελλάδας είναι το ευρώ.
(3) Το άρθρο 4 παράγραφος 1α στοιχείο α), του κανονισμού (ΕΚ) αριθ. 296/96 της Επιτροπής της 16ης, Φεβρουαρίου 1996, για τα στοιχεία που πρέπει να διαβιβάζουν τα κράτη μέλη και για τη μηνιαία ανάληψη των δαπανών που χρηματοδοτούνται στο πλαίσιο του τμήματος Εγγυήσεων του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ) και για τον καθορισμό ορισμένων λεπτομερειών εφαρμογής του κανονισμού (ΕΚ) αριθ. 1259/1999 του Συμβουλίου(5), όπως τροποποιήθηκε τελευταία από τον κανονισμό (ΕΚ) αριθ. 2761/1999(6), προβλέπει ότι οι προκαταβολές για την ανάληψη των δαπανών του ΕΓΤΠΕ, τμήμα Εγγυήσεων, αναγράφονται και εμβάζονται σε ευρώ στα συμμετέχοντα κράτη μέλη. Οι προκαταβολές που θα εμβασθούν στις αρχές Ιανουαρίου 2001 αναφέρονται στις δαπάνες που πραγματοποιήθηκαν μεταξύ της 16ης Οκτωβρίου και της 30ής Νοεμβρίου 2000. Πρέπει, λοιπόν, για την Ελλάδα, οι προκαταβολές αυτές να εμβασθούν, για τελευταία φορά, σε εθνική νομισματική μονάδα.
(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 296/96 τροποποιείται ως εξής:
1. Στο άρθρο 3 παράγραφος 8 στοιχείο β) προστίθεται η ακόλουθη φράση:"Για την Ελλάδα, η επιλογή αυτή εννοείται από την 1η Ιανουαρίου 2001."
2. Στο άρθρο 4 παράγραφος 1α στοιχείο γ) προστίθεται η ακόλουθη φράση:"Όσον αφορά τις δαπάνες που πραγματοποιούνται από την Ελλάδα μεταξύ της 16ης Οκτωβρίου και της 30ής Νοεμβρίου 2000, οι προκαταβολές καταβάλλονται σε εθνική νομισματική μονάδα ή σε εθνικό νόμισμα."
Άρθρο 2
Ο παρών κανονισμός αρχίζει να ισχύει την 1η Ιανουαρίου 2001.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Δεκεμβρίου 2000.

Labels: 12
2
15
6